CELEX: 32012D0404
Language: el
Date: 2012-07-16 00:00:00
Title: 2012/404/ΕΕ: Απόφαση του Συμβουλίου, της 16ης Ιουλίου 2012 , για την παράταση της περιόδου εφαρμογής των κατάλληλων μέτρων που καθορίστηκαν για τη Δημοκρατία της Γουινέας με την απόφαση 2011/465/ΕΕ και για την τροποποίηση της απόφασης αυτής

18.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 188/17
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 16ης Ιουλίου 2012
   για την παράταση της περιόδου εφαρμογής των κατάλληλων μέτρων που καθορίστηκαν για τη Δημοκρατία της Γουινέας με την απόφαση 2011/465/ΕΕ και για την τροποποίηση της απόφασης αυτής
   (2012/404/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπεγράφη στο Κοτονού, στις 23 Ιουνίου 2000 (1), και τροποποιήθηκε τελευταία στο Ουαγκαντούγκου της Μπουρκίνα Φάσο, στις 22 Ιουνίου 2010 (2) (εφεξής «συμφωνία εταιρικής σχέσης ΑΚΕ-ΕΕ»), και ιδίως το άρθρο 96,
   Έχοντας υπόψη την εσωτερική συμφωνία των αντιπροσώπων των κυβερνήσεων των κρατών μελών συνερχομένων στους κόλπους του Συμβουλίου σχετικά με τα μέτρα που πρέπει να ληφθούν και τις διαδικασίες για την εφαρμογή της συμφωνίας εταιρικής σχέσης ΑΚΕ-ΕΕ (3), και ιδίως το άρθρο 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η απόφαση 2011/465/ΕΕ του Συμβουλίου (4) θεσπίζει ενδεδειγμένα μέτρα για τη Δημοκρατία της Γουινέας βάσει του άρθρου 96 της συμφωνίας εταιρικής σχέσης ΑΚΕ-ΕΕ.
            
         
               (2)
            
            
               Η απόφαση 2011/465/ΕΕ θέτει ως προϋπόθεση για την επανάληψη της συνεργασίας με τη Δημοκρατία της Γουινέας βάσει του 10ου Ευρωπαϊκού Ταμείου Ανάπτυξης την επίτευξη δύο όρων: αφενός η κατάρτιση και εφαρμογή από τις αρμόδιες αρχές λεπτομερούς χρονοδιαγράμματος με ημερομηνία και προηγούμενα στάδια/προπαρασκευαστικές εργασίες για τη διεξαγωγή βουλευτικών εκλογών πριν από το τέλος του 2011 και αφετέρου η πραγματική διεξαγωγή ελεύθερων και διαφανών βουλευτικών εκλογών.
            
         
               (3)
            
            
               Μέχρι στιγμής, δεν πληρούται κανένας από τους δύο αυτούς όρους.
            
         
               (4)
            
            
               Συνεπώς, πρέπει να παραταθεί η περίοδος εφαρμογής των ενδεδειγμένων μέτρων που θεσπίστηκαν με την απόφαση 2011/465/ΕΕ και να μετατεθεί στο τέλος του 2012 η προθεσμία που προβλέπεται από τα μέτρα αυτά για τη διεξαγωγή των βουλευτικών εκλογών στη Δημοκρατία της Γουινέας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η περίοδος ισχύος της απόφασης 2011/465/ΕΕ παρατείνεται κατά 12 μήνες. Για τον σκοπό αυτό, στο άρθρο 3 της απόφασης 2011/465/ΕΕ η ημερομηνία «19 Ιουλίου 2012» αντικαθίσταται από την ημερομηνία «19 Ιουλίου 2013».
   Άρθρο 2
   Η προθεσμία διεξαγωγής κοινοβουλευτικών εκλογών στη Δημοκρατία της Γουινέας, ως ορίζεται στα κατάλληλα μέτρα του παραρτήματος της απόφασης 2011/465/ΕΕ, στην αριστερή στήλη με τίτλο «Δεσμεύσεις της Δημοκρατίας της Γουινέας» παρατείνεται μέχρι το τέλος 2012.
   Άρθρο 3
   Η επισυναπτόμενη στην παρούσα απόφαση επιστολή αποστέλλεται στις αρχές της Δημοκρατίας της Γουινέας.
   Άρθρο 4
   Η παρούσα απόφαση αρχίζει να ισχύει από την ημερομηνία της έκδοσής της.
   
      Βρυξέλλες, 16 Ιουλίου 2012.
      
         
            Για το Συμβούλιο
         
         
            Ο Πρόεδρος
         
         Σ. ΑΛΕΤΡΑΡΗΣ
      
   
   
      (1)  ΕΕ L 317 της 15.12.2000, σ. 3.
   
      (2)  Συμφωνία για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των μελών της αφετέρου, η οποία υπεγράφη στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287 της 4.11.2010, σ. 3).
   
      (3)  ΕΕ L 317 της 15.12.2000, σ. 376.
   
      (4)  ΕΕ L 195 της 27.7.2011, σ. 2.
   
      ΠΑΡΑΡΤΗΜΑ
      
         ΣΧΕΔΙΟ ΕΠΙΣΤΟΛΗΣ ΣΤΟΝ ΠΡΟΕΔΡΟ ΚΑΙ ΤΟΝ ΠΡΩΘΥΠΟΥΡΓΟ ΤΗΣ ΔΗΜΟΚΡΑΤΙΑΣ ΤΗΣ ΓΟΥΙΝΕΑΣ
      
      Κύριε Πρόεδρε,
      Κύριε πρωθυπουργέ,
      Εκφράζοντας την ικανοποίησή του για την επιτευχθείσα από τη Δημοκρατία της Γουινέας πρόοδο στον τομέα της αποκατάστασης της συνταγματικής τάξης, ιδίως μετά την ειρηνική ολοκλήρωση των προεδρικών εκλογών, κατά το 2010, και τον ορισμό νόμιμου προέδρου και πολιτικής κυβέρνησης, το Συμβούλιο της Ευρωπαϊκής Ένωσης μείωσε, τον Ιούλιο του 2011, τα ενδεδειγμένα μέτρα που είχαν θεσπιστεί για τη Δημοκρατία της Γουινέας.
      Στην απόφασή του 2011/465/ΕΕ της 18ης Ιουλίου 2011, το Συμβούλιο της Ευρωπαϊκής Ένωσης διευκρίνιζε ότι η επανάληψη της συνεργασίας με τη Δημοκρατία της Γουινέας βάσει του 10ου Ευρωπαϊκού Ταμείου Ανάπτυξης (ΕΤΑ) θα μπορούσε να γίνει σε δύο φάσεις ανάλογα με την πρόοδο που θα σημειωθεί όσον αφορά τη διεξαγωγή ελεύθερων και διαφανών βουλευτικών εκλογών πριν από το τέλος του 2011.
      Το Συμβούλιο της Ευρωπαϊκής Ένωσης διαπιστώνει ότι δεν πληρούται κανένας από τους δύο αυτούς όρους και, συνεπώς, αποφασίζει αφενός να παρατείνει κατά ένα έτος την περίοδο εφαρμογής των ενδεδειγμένων μέτρων που προβλέπονται στην απόφαση 2011/465/ΕΕ και αφετέρου να μεταθέσει την προθεσμία για τη διεξαγωγή των βουλευτικών εκλογών στο τέλος του 2012. Η μη τήρηση αυτής της ημερομηνίας θα περιορίσει τις δυνατότητες δέσμευσης των κονδυλίων του 10ου ΕΤΑ.
      Θα θέλαμε να υπενθυμίσουμε τη σημασία που αποδίδει η Ευρωπαϊκή Ένωση στη διεξαγωγή, το συντομότερο δυνατόν και με τους καλύτερους δυνατούς όρους, αξιόπιστων βουλευτικών εκλογών με ελευθερία και διαφάνεια, που θα σηματοδοτήσουν το πέρας της μετάβασης στη Δημοκρατία της Γουινέας. Η Ευρωπαϊκή Ένωση επαναλαμβάνει τη δέσμευσή της να στηρίξει τη διοργάνωση αυτών των εκλογών.
      Σας επιβεβαιώνουμε, Κύριοι, τη στήριξη και τη συνδρομή από μέρους της Ευρωπαϊκής Ένωσης των προσπαθειών σας να εξασφαλίσετε τη σταθερή οικονομική ανάπτυξη και την ευημερία του πληθυσμού της Δημοκρατίας της Γουινέας.
      
         Με τιμή,
         Βρυξέλλες,
         
            
               Για το Συμβούλιο
            
            C. ASHTON
            
               Πρόεδρος
            
         
         
            
               Για την Επιτροπή
            
            A. PIEBALGS
            
               Επίτροπος